*Mert az Atya szereti a Fiút, és mindent megmutat neki, amit ő tesz. Sőt még nagyobb feladatokat is fog rábízni, hogy ti csodálkozzatok.* Jn 5,20

Az Atya – Fiú viszony fontos. Itt az ideális esetet látjuk. Minden gyermek(!) életének fontos része az apa jelenléte. Sajnos, fizikai szinten sokan nem is tapasztalják meg az apa jelenlétét, mert különböző okok miatt kimarad a gyermek életéből.

De az Igazi Atya mindenki számára Van és elérhető. Talán nem fizikai érintéssel – bár ez sem kizárható – de mindenképp részt tud venni életünkben. Mint gondoskodó Atya megmutat mindent, amire szükségünk van, átvezet nehézségeken, mellettünk van szomorúságunkban, együtt örül velünk sikereinkben.

A Mindenható Isten az igazi Atya! Fia által közel jön hozzánk, megmutatja mit és hogyan cselekszik, nevel, biztonságot ad. Legdrágább Édesapádként ismered Őt? *Vadon Gyula*